**Év végi beszámoló az állami iskolákban –óvodákban és a plébánián végzett hitoktatásról**

Ezen a három területen 2o **csoportban** zajlik a hitoktatás.

**A PIOK Szemere-és Petőfi Iskolában 1-8**. osztályokban a hittanosok létszáma összesen: **158 fő**

**Szivárvány-és Nyitnikék óvoda** hittanosainak létszáma összesen: **21 fő**

*(sajnos ebben a tanévben a Gesztenyés Óvodában nem* sikerült csoportot *indítanom, mert 8 fő alatt volt a jelentkezők száma)*

**Plébániai ifjúsági I**. csoportban (gimnazisták, egyetemisták) **15 fő**

 **„kis ifi” II**. csoportban ( 7-8-9. osztályok**) 15 fő**

 -------------

 ***összesen: 209 fő***

**Elsőáldozásra készül:** 6 gyerek

**keresztségre készül: 4 gyerek** ( *jelentkezése folyamatban: 3 gyereknek*)

Az állami iskolákban folyó kötelezően választható hittanon a statisztika szerint több gyerek tanul, mint előzőleg a fakultatív hittanon. Azonban sajnos csak a harmaduk jár templomba. Jelenleg 9 gyereknél kérik a keresztség szentségét. A plébániához kötődésük kialakítása érdekében „befogadó közösségek”, plébániai nyitott programok (játszóház, családi programok: adventi kézművesség, sport, játék, szülőkkel való beszélgetések, kórusban szereplés, nyári napközis tábor - ami már megvalósult a Karitász szervezésében -. illetve a karácsonyi betlehemes műsor stb.) sokat jelenthetnek. A keresztelő és az elsőáldozás gyakran olyan élmény, ami után szívesebben járnak templomba.

**Az óvodákban a hitoktatás nagyon fontos**, mivel előkészíti az iskolai tantárgyi hitoktatást. Azok a gyerekek, akik már jártak az oviban hittanra, szívesen jönnek az iskolaira is: a szülők felelős döntéssel választják az etika helyett a hittant. Gyakran vannak köztük nem vallásos szülők, de érdeklődnek hitünk iránt, és a gyereküknek szeretnék azt megadni, amit ők nem kaptak meg a nevelés során.

**A plébánián** jelenleg **2 ifjúsági hittancsoport működik**. Sok évig 3 ifi-csoport működött. Most 2 csoport van, mivel az idősebbek közül többen megházasodtak, külföldön tanulnak, elköltöztek, vagy más katolikus keresztény közösségbe járnak. Néhányan a korábbi bérmálkozók közül „lemorzsolódtak”, de ezek száma elenyésző. Mivel nagyon fontos, hogy az egyházközség életébe bekapcsolódjanak azok a gyerekek is akik az iskolai, órarendben szereplő hittanra járnak, ifi közösségekbe hívom őket a plébániára 7.-8. osztálytól. Ezen a fakultatív hittanon a tanulás mellett mód nyílik közösséggé formálni őket. Bekapcsolódhatnak a ministrálásba, zsoltározásba, hittantáborokba, lelki programokba, egyházközségi farsangi bál szervezésébe, karácsonyi műsorokba stb. Közülük az elkötelezettebbek készülnek a bérmálás szentségének felvételére. (jelenleg egy „kis-ifi” csoport működik, akik vasárnap esténként gyűlnek össze a plébánián.)

**A bérmálás szentségét idén novemberben 13 fő vette fel**. (11 ifi hittanos és 2 felnőtt.) A hittanosok 2 és fél évig, a felnőttek fél évig készültek a szentség felvételére. A tanulás és a vizsga mellett mindannyian szolgálatot vállalnak az egyházközség életében. A továbbiakban csak akkor tudjuk őket megőrizni, ha sikerül segíteni nekik abban, hogy az Istennel való bensőséges kapcsolatot ki tudják alakítani.

(*A beszámolót írta: Kollmann Andrea hitoktató*)